Vryheidsfront Plus | Versoening, die Gelofte van 1838 en die Afrikaner se plek in SA
Tuis | Nuutste nuus | Versoening, die Gelofte van 1838 en die Afrikaner se plek in SA
"Meeste mense in Suid-Afrika soek vrede en 'n veilige toekoms vir hulle kinders. Hulle soek ook die reg om hulleself te wees, as byvoorbeeld Afrikaners, in 'n land met baie tale en kulture. Is dit te veel gevra?" het dr. Pieter Mulder, VF Plus-leier in 'n toespraak naby Bothaville in die Vrystaat gesê.
Dr. Mulder het ook sy kommer uitgespreek oor die wyse waarop die Afrikaner se geskiedenis tans oorwegend negatief en eensydig aangebied word. Hy het spesifiek na die veldtogte om Afrikanerstandbeelde soos die van Paul Kruger en Louis Botha te verwyder, verwys. "Suid-Afrika is 'n ekonomiese reus in Afrika. Suid-Afrika het in 1994 die beste infrastruktuur in Afrika gehad. Afrikaners het oor eeue 'n belangrike rol gespeel om dit moontlik te maak. Ek vra vir 'n gebalanseerde aanbieding van die Afrikaner se geskiedenis en van sy rol in Suid-Afrika. Natuurlik het ons foute in die verlede gemaak, maar ons het ook 'n baie groot bydrae tot die ekonomiese krag en sukses van hierdie land gemaak. 'n Bydrae wat erken moet word en waarop ons trots kan wees," het hy gesê.
"So staan byvoorbeeld Versoeningsdag en die jaarlikse herdenking van die 1838 gelofte nie teenoor mekaar nie. Dit is 'n fout om Afrikaners te probeer forseer om tussen die twee te kies - want albei is moontlik," het Mulder bygevoeg.